เบิกจ่ายไทยเข้มแข็งแล้ว 2.63 หมื่นล้าน คลังเยอะสุด
โพสต์ทูเดย์ &#8211; ครม.รับทราบความคืบหน้างบประมาณโครงการไทยเข้มแข็งเบิกจ่ายแล้ว 5,076 โครงการ วงเงิน 2.63 หมื่นล้านบาท คลังยังครองแชมป์เบิกจ่ายสูงสุด 1.45 หมื่นล้านบาท รองลงมาคมนาคม 8,597 ล้านบาท แต่กระทรวงไอซีที กระทรวงพาณิชย์ กระทรวงวิทยาศาสตร์ ยังไม่มีการเบิกจ่ายแม้แต่บาทเดียว
5 ม.ค. 2553

โพสต์ทูเดย์ – ครม.รับทราบความคืบหน้างบประมาณโครงการไทยเข้มแข็งเบิกจ่ายแล้ว 5,076 โครงการ วงเงิน 2.63 หมื่นล้านบาท คลังยังครองแชมป์เบิกจ่ายสูงสุด 1.45 หมื่นล้านบาท รองลงมาคมนาคม 8,597 ล้านบาท แต่กระทรวงไอซีที กระทรวงพาณิชย์ กระทรวงวิทยาศาสตร์ ยังไม่มีการเบิกจ่ายแม้แต่บาทเดียว
นายวัชระ กรรณิการ์ รองโฆษกประจำสำนักนายกรัฐมนตรี เปิดเผย ที่ประชุมคณะรัฐมนตรี(ครม.)รับทราบความคืบหน้าการเร่งรัดเบิกจ่ายงบประมาณโครงการไทยเข้มแข็ง ภายใต้แผนฟื้นฟูเศรษฐกิจระยะที่ 2 เพื่อช่วยกระตุ้นเศรษฐกิจและเพิ่มการจ้างงาน และสร้างขีดความสารถในการแข่งขันผ่านการลงทุนของรัฐ ซึ่งกระทรวงการคลังรายงาน ข้อมูลล่าสุดถึงวันที่ 1 ม.ค.นี้พบว่า มีการเบิกจ่ายงบประมาณไปแล้วทั้งสิ้น 5,076 โครงการ วงเงินรวม 26,340 ล้านบาท ตามมูลค่าการจัดซื้อตามสัญญาที่ได้รับอนุมัติงบประมาณ ที่มีการเบิกจ่ายเสร็จสมบูรณ์แล้ว รวมถึงในบางโครงการที่มีการเบิกจ่ายไปบางส่วน จากเป้าหมายโครงการที่ได้รับอนุมัติงบประมาณทั้งหมด 21,897 โครงการ วงเงินรวม 199,960 ล้านบาท
ทั้งนี้ หากดูจากรายงานจะเห็นว่า กระทรวงการคลังมีการเบิกจ่ายมากที่สุด ใน 5 โครงการ วงเงิน 14,500 ล้านบาท รองลงมากระทรวงคมนาคม 1,347 โครงการ วงเงิน 8,597 ล้านบาท กระทรวงศึกษา 2,516 โครงการ วงเงิน 914 ล้านบาท สำนักนายกรัฐมนตรี 6 โครงการ วงเงิน 831 ล้านบาท กระทรวงการพัฒนาสังคมและความมั่นคงของมนุษย์ 10 โครงการ วงเงิน 565 ล้านบาท กระทรวงทรัพยากรธรรมชาติและสิ่งแวดล้อม 568 โครงการ วงเงิน 408 ล้านบาท กระทรวงเกษตรและสหกรณ์การเกษตร 505 โครงการ วงเงิน 396 ล้านบาท เป็นต้น 
ขณะที่หน่วยงานที่ขอจัดสรรงบประมาณเอาไว้และได้รับการอนุมัติโครงการแล้ว แต่ยังไม่มีการเบิกจ่ายเลยแม้แต่บาทเดียว ได้แก่ กระทรวงเทคโนโลยีสารสนเทศและการสื่อสาร(ไอซีที) 17 โครงการ วงเงิน 200 ล้านบาท กระทรวงพาณิชย์ 1 โครงการ วงเงิน 7.9 ล้านบาท กระทรวงวิทยาศาสตร์และเทคโนโลยี 12 โครงการ วงเงิน 50 ล้านบาท และสภากาชาดไทย 90 โครงการ วงเงิน 282 ล้านบาท 
นอกจากนี้ ที่ประชุมครม.ยังได้อนุมัติและเห็นชอบตามที่เลขาธิการคณะกรรมการพัฒนาการเศรษฐกิจและสังคมแห่งชาติ(สศช.) กรรมการ และเลขานุการคณะกรรมการรัฐมนตรีพัฒนาพื้นที่พิเศษ 5 จังหวัดชายแดนภาคใต้เสนอ ให้ 1.คลังเร่งรัดจัดทำแผนไทยเข้มแข็ง 5 ดาวมาเสนอในคราวต่อไป 2.เห็ชอบให้สศช.เร่งรัดความชัดเจนของแผนการพัฒนาสะพานเศรษฐกิจ(Landbridge) เชื่อมโยงฝั่งทะเลอันดามันและอ่าวไทย บริเวณจ.สงขลาและสตูล และให้สศช.พิจารณาความเหมาะสมโคงการที่นักลงทุนต่างประเทศสนใจมาลงทุน เช่น โครงการก่อสร้างเส้นทางเชื่อมโยงจ.สตูล – รัฐปะลิส ประเทศมาเลเซีย และโครกงารฮาลาล เป็นต้น
3.ให้สศช.ไปติดตามผลกระทบที่เกิดขึ้นกับผู้ประกอบการในพื้นที่ กรณีที่เปลี่ยนให้ธนาคารัฐมาดำเนินการให้สินเชื่อดอกเบี้ยต่ำพิเศษแทนธนาคารแห่งประเทศ และ 5.ให้สศช.ไปติดตามการเปลี่ยนแปลงโครงการต่างๆที่จะลงไปในพื้นที่ 5 จังหวัดภาคใต้ด้วย เช่น โครงการจัดหาแหล่งน้ำในพื้นที่ 5 จังหวัด โครงการของกระทรวงสาธารณะสูขที่จะไปพัฒนาโรงพยาบาลในพื้นที่ และที่พักพยาบาลในพื้นที่ โครงการฟาร์มตัวอย่างตามแนวพระราชดำริ โครงการที่ให้กรมทหารช่างไปก่อสร้างและปรับปรุงถนน โครงการสตูลเมืองน่าอยู่ และการศึกษาโครงการเจอะอุโมงค์เชื่อมทางหลวงระหว่างสตูลกับรัฐปะลิส ประเทศมาเลเซีย  โครงการพัฒนาอาชีพ เป็นต้น